Ja i ja

O kad bih mogla samo jednom ja  
nekuda iza bregova  
pobeći od sebe.

Sasvim sama i vedra  
projurila bih kroz šume,  
razgrnula livadi nedra.  
U život bih se zagnjurila,  
svakom bih ruku pružala.

Sa strašću bih se požurila  
da vidim u životu kako je,  
duša nečija ako je  
za radost stvorena.

Jer od rođenja sa mnom,  
ma kud se mrakla,  
idem ja večno sumorna.  
A meni se uvek dopadalo:  
kad su ptice kroz noć letele,  
kad je lišće tiho opadalo;  
kad su senke u san sletale,  
kad me ljudi nisu voleli,  
kad su stvari duši smetale.

Oduvek je jedna ja slutila  
kobi, suze i bolove  
i radosti moje sve pomutila  
Oduvek me slatko zlostavljala:  
ni u šumi, ni u ljubavi, ni u radu  
ni časka me nije ostavljala.

Znam umreću i ostariću:  
a nju uvek mladu,  
zavek žednu bolova  
na zemlji ostaviću.